Matxalen Bezoz Arketa

Matxalen Bezos Arketa (Barañain, Nafarroa Garaia, 1994ko uztailaren 29a) irakaslea eta idazlea da, poeta.   

 Bizitza 
Barañainen jaio zen arren, bermeotartzat du bere burua Matxalenek, Bermeokoak ditu gurasoak. Nafarroako Unibertsitate Publikoan Magisteritzako Haur Hezkuntza ikasketak egin zituen eta ondoren Haur Hezkuntzako Goi-mailako gradua egin zuen.  2022an Barañaingo euskaltegian euskara irakasle hasi zen.  

 Idazle 
Literatura eta bereziki poesia txiki-txikitatik du gustuko. Hamar urte zituela piztu zitzaion poeta izateko grina, hamahiru urterekin hasi zen bere olerki propioak idazten eta hamabost urte pasatxorekin igo zen lehendabiziko aldiz oholtza gainera, Iruñeko La Hormiga Atómica liburudendan.

Ordutik, Iruñeko Inverso, Hitzune, La Mesa Poética poesia taldeetan ibili da eta euskarazko Joxemiel Bidador Poesia taldeko kidea da. Halaber, Iruñeko Micrófono Abierto/encuentro de poetas, Miércoles sospechoso, Arrosadiako Artisten auzoa eta euskararen aldeko beste hainbat ekimenetan ere parte hartu izan du.

Horrez gainera, Hatsaren Poesia Liburuan ere parte hartzen du, eta berarentzat sekulako aukera izan da, bere olerkiak partekatzeko eta jendearekin gozatzeko aukera eskaini baitio.

2025eko maiatzean argitaratu zuen Zarauzko Dakit argitaletxeak Jaiotzetik erreboltari bere lehen liburua. Ziburuko Euskal Liburu eta Disko Azokan aurkeztu zuen poesia soziala jorratzen duen poema-liburu autobiografikoa, Injustiziak salatzea duena helburu, oso zehatza eta gordina. Matxalenen esperientzia propioetatik sortua. Bere  bizitzan eragina izan duten egoerak deskribatu eta bere ikuspuntua ematen eta sinesten duena aldarrikatzen saiatu da.Abenduan Durangoko Azokako Ahotsenean ere Ainara Maia Urroz idazle eta itzultzailearen eskutik egin zuen liburuaren aukezpena.

 Argitalpenak 

 Jaiotzetik erreboltari.(Dakit, 2025) ISBN 978-84-126906-7-5.

 Erreferentziak 

 Kanpo estekak 

 BERRIA aretoa. Matxalen Bezoz bere olerkiak irakuretzen YouTube
 Elkarrizketa: Poesia dut nire barne sentimenduak askatzeko modua  HITZA, Busturialdea.

Kategoria:Barañaindarrak
Kategoria:Euskal Herriko idazleak
Kategoria:Emakume idazleak
Kategoria:Euskal Herriko poetak
Kategoria:Emakume poetak
Kategoria:Euskal Herriko irakasleak
Kategoria:Emakume irakasleak